12.6.2023
1.3.
RO
Jurnalul Oficial al Uniunii Europene
C 204/7
Cooperarea cu Comitetul de supraveghere pentru CPC
1.3.1.
Implicarea băncilor centrale de emisiune În prezent, implicarea băncilor centrale de emisiune în discuțiile de la nivelul Uniunii privind CPC-urile din UE este foarte asimetrică în raport cu rolul lor pentru CPC-urile de nivel 2 din țări terțe, deși CPC-urile din UE reprezintă majoritatea compensării în monedele Uniunii și a implicațiilor rezultate în materie de risc.
În cadrul Eurosistemului, acest lucru este aplicabil și în domeniul instrumentelor financiare derivate extrabursiere, unde dependența membrilor compensatori ai Uniunii de CPC-urile din Regatul Unit este cea mai pronunțată: CPC-urile din UE reprezintă circa 60 % din marja inițială furnizată de membrii compensatori din Uniune către CPC-urile din UE și din Regatul Unit (14).
Cu toate acestea, deși băncile centrale de emisiune pot participa la reuniuni ale Comitetului de supraveghere pentru CPC într-o gamă largă de aspecte legate de CPC-urile de nivel 2 din țări terțe, respectiva lor implicare pentru CPC-urile din UE se limitează în prezent la discuțiile referitoare la testele de rezistență la nivelul Uniunii privind CPC-urile și evoluțiile relevante ale pieței (15).
În acest context, BCE apreciază foarte mult propunerea de a invita băncile centrale de emisiune ca membri fără drept de vot la toate discuțiile Comitetului de supraveghere pentru CPC referitoare la CPC-urile din UE (16).
Aceasta va permite băncilor centrale de emisiune să participe, de exemplu, și la discuțiile evaluărilor inter pares, la schimburile periodice de informații privind activitățile și deciziile în materie de supraveghere relevante și la avizele și recomandările tuturor colegiilor.
1.3.2.
Implicarea autorităților de supraveghere prudențială Profilul de risc al unei CPC poate avea impact asupra profilului de risc al întreprinderilor care acționează ca membri compensatori ai respectivei CPC.
Aceste întreprinderi sunt în principal instituții de credit și firme de investiții (17).
Expunerea rezultată a crescut constant după criza financiară mondială din 2008, iar punerea în aplicare a agendei G20 de reforme în materie de reglementare a stimulat compensarea centrală.
Instituțiile care acționează în calitate de membri compensatori nu numai că pun în aplicare obligația de compensare pentru propriile tranzacții, ci acționează și ca intermediari între CPC-uri și alți participanți de pe piață, fiind obligate sau optând să compenseze la nivel central aceste tranzacții.
Astfel, interconectarea dintre instituțiile care acționează în calitate de membri compensatori și CPC-uri este vitală și se preconizează că va rămâne astfel și în viitor.
Luând în considerare această interconectare, nu este esențial doar ca autoritățile competente responsabile pentru supravegherea acestor instituții să fie informate pe deplin și în timp util cu privire la riscurile gestionate de CPC-uri, ci și ca aceste autorități să fie într-o poziție în care să își ofere experiența și perspectivele în materie de supraveghere.
Cooperarea cu autoritățile de supraveghere prudențială la nivelul Comitetului de supraveghere pentru CPC poate fi îmbunătățită.
Atribuțiile Comitetului de supraveghere pentru CPC, în special pregătirea proiectelor de decizii privind validarea modificărilor semnificative ale modelelor de risc ori ale clasificării sau coordonarea testelor de rezistență, oferă informații valoroase cu privire la profilurile de risc ale CPC-urilor și permit o înțelegere cuprinzătoare a CPC-urilor.
În consecință, date fiind interconexiunile menționate mai sus între instituțiile care acționează în calitate de membri compensatori și CPC-uri, astfel de discuții sunt relevante și pentru riscurile pe care aceste instituții le pot suporta din cauza expunerii lor față de CPC-uri.
Astfel, autoritățile de supraveghere prudențială ale instituțiilor cu cele mai mari trei contribuții la fondul de garantare al CPC-urilor din UE ar trebui să participe la reuniunile Comitetului de supraveghere pentru CPC în calitate de membri fără drept de vot.
În acest mod, autoritățile de supraveghere vor fi informate în timp util cu privire la posibilele riscuri care afectează instituții individuale și le vor putea aborda, dacă și în măsura în care este necesar, în cadrul supravegherii continue.
Acest statut de membru ar trebui să devină permanent, mai degrabă decât să facă obiectul unei invitații ad-hoc.
(14) Calcule ale experților BCE pentru perioada dintre decembrie 2021 și august 2022, pe baza datelor DTCC Data Warehouse.
(15) A se vedea punctele 6 și 7 din Avizul CON/2017/39.
(16) A se vedea articolul 1 punctul 20 litera (a) din regulamentul propus, care modifică articolul 24a alineatul (2) litera (d) punctul (ii) din EMIR.
(17) A se vedea articolul 4 alineatul (1) punctele 1 și 2 din Regulamentul (UE) nr.
575/2013 al Parlamentului European și al Consiliului din 26 iunie 2013 privind cerințele prudențiale pentru instituțiile de credit și societățile de investiții și de modificare a Regulamentului (UE) nr.
648/2012 (JO L 176, 27.6.2013, p. 1).